CELEX: 32018R0409
Language: fi
Date: 2018-03-14 00:00:00
Title: Euroopan parlamentin ja neuvoston asetus (EU) 2018/409, annettu 14 päivänä maaliskuuta 2018, takuurahaston perustamisesta ulkosuhteisiin liittyville hankkeille annetun neuvoston asetuksen (EY, Euratom) N:o 480/2009 muuttamisesta

19.3.2018   
            
            
               FI
            
            
               Euroopan unionin virallinen lehti
            
            
               L 76/1
            
         EUROOPAN PARLAMENTIN JA NEUVOSTON ASETUS (EU) 2018/409,
   annettu 14 päivänä maaliskuuta 2018,
   takuurahaston perustamisesta ulkosuhteisiin liittyville hankkeille annetun neuvoston asetuksen (EY, Euratom) N:o 480/2009 muuttamisesta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 209 ja 212 artiklan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:
   
               (1)
            
            
               Ulkosuhteisiin liittyvien hankkeiden takuurahastosta, jäljempänä ’rahasto’, säädetään neuvoston asetuksella (EY, Euratom) N:o 480/2009 (2).
            
         
               (2)
            
            
               Rahastoa rahoitetaan yhdellä vuosittaisella maksulla unionin yleisestä talousarviosta, rahastoon sijoitettujen varojen tuottamilla koroilla sekä takaisinmaksun laiminlyöneiltä lainansaajilta takaisinperityillä varoilla.
            
         
               (3)
            
            
               Riskipreemiotulot, jotka syntyvät sellaisten Euroopan investointipankin, jäljempänä ’EIP’, rahoitustoimien myötä, jotka hyötyvät unionin talousarviosta tehdyistä takauksista, olisi maksettava rahastoon.
            
         
               (4)
            
            
               Kun rahaston varat ylittävät 10 prosenttia unionin pääomasitoumusten kokonaismäärästä, ylijäämä olisi palautettava unionin yleiseen talousarvioon, jotta unionin yleistä talousarviota suojataan paremmin mahdollisilta ylimääräisiltä luottoriskeiltä sellaisten EIP:n rahoitustoimien yhteydessä, joilla parannetaan pakolaisten, muuttajien, vastaanottavien ja kauttakulkuyhteisöjen sekä alkuperäyhteisöjen pitkän aikavälin taloudellista selviytymiskykyä strategisena keinona puuttua muuttoliikkeen perimmäisiin syihin.
            
         
               (5)
            
            
               Asetus (EY, Euratom) N:o 480/2009 olisi sen vuoksi muutettava,
            
         OVAT HYVÄKSYNEET TÄMÄN ASETUKSEN:
   1 artikla
   Muutetaan asetus (EY, Euratom) N:o 480/2009 seuraavasti:
   
               1)
            
            
               Lisätään 2 artiklaan luetelmakohta seuraavasti:
               
                           ”—
                        
                        
                           riskipreemiotuloilla, jotka syntyvät sellaisten EIP:n rahoitustoimien myötä, joille unioni myöntää takuun, josta maksetaan korvausta.”
                        
                     
         
               2)
            
            
               Korvataan 3 artiklan kolmas kohta seuraavasti:
               ”Jos rahaston varat ylittävät 10 prosenttia unionin pääomasitoumusten kokonaismäärästä, ylijäämä palautetaan Euroopan unionin yleiseen talousarvioon. Kyseinen vuoden n – 1 lopun mukaisen summan, joka on 10 prosenttia unionin pääomasitoumusten kokonaismäärästä, ja vuoden n alussa lasketun rahaston varojen nettoarvon välisenä erotuksena syntyvä ylijäämä maksetaan yhtenä suorituksena Euroopan unionin vuoden n + 1 yleisen talousarvion tulotaulukon erityiseen budjettikohtaan.”
            
         
               3)
            
            
               Korvataan 7 artikla seuraavasti:
               ”7 artikla
               Komissio antaa rahaston varainhoidon EIP:n tehtäväksi.
               Komissio toimittaa Euroopan parlamentille ja neuvostolle viimeistään 30 päivänä kesäkuuta 2019 riippumattoman ulkoisen arvioinnin eduista ja haitoista, joita liittyy siihen, että rahaston ja Euroopan kestävän kehityksen rahaston varainhoito annetaan komission, EIP:n tai molempien tehtäväksi; arvioinnissa otetaan huomioon asiaan liittyvät tekniset ja institutionaaliset arviointiperusteet, joita käytetään verrattaessa omaisuudenhoitopalveluja, mukaan lukien tekninen infrastruktuuri, tarjottujen palvelujen kustannusten vertailu, institutionaalinen rakenne, raportointi, suorituskyky, vastuuvelvollisuus sekä kunkin laitoksen asiantuntemus ja muut Euroopan unionin yleiseen talousarvioon liittyvät omaisuudenhoitotoimeksiannot. Arviointiin liitetään tarvittaessa säädösehdotus.”
            
         
               4)
            
            
               Korvataan 8 artikla seuraavasti:
               ”8 artikla
               Komissio toimittaa joka vuosi viimeistään 31 päivänä toukokuuta Euroopan parlamentille, neuvostolle ja tilintarkastustuomioistuimelle vuosikertomuksen, joka koskee rahaston hoitoa edellisenä kalenterivuotena. Vuosikertomukseen on sisällytettävä esittely rahaston taloudellisesta tilanteesta ja tiedot rahaston toiminnasta edellisen kalenterivuoden lopussa, pääoman liikkeet sekä merkittävät liiketoimet ja mahdolliset muut asiaankuuluvat tilinpäätöstiedot, kuten yksityiskohtaiset tiedot taattujen lainojen pääomasitoumuksista tai rahaston varoista edellisen kalenterivuoden aikana, sekä päätelmät ja saadut kokemukset. Kertomuksessa on annettava tiedot myös rahaston varainhoidosta, toiminnan tuloksista ja riskeistä edellisen kalenterivuoden lopussa. Kertomuksessa on myös arvioitava vuodesta 2019 alkaen joka kolmas vuosi 3 artiklan toisessa kohdassa tarkoitetun 9 prosentin tavoitesumman ja kolmannessa kohdassa tarkoitetun rahaston 10 prosentin kynnysarvon tarkoituksenmukaisuutta.”
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 14 päivänä maaliskuuta 2018.
      
         
            Euroopan parlamentin puolesta
         
         
            Puhemies
         
         A. TAJANI
      
      
         
            Neuvoston puolesta
         
         
            Puheenjohtaja
         
         L. PAVLOVA
      
   
   
      (1)  Euroopan parlamentin kanta, vahvistettu 8. helmikuuta 2018 (ei vielä julkaistu virallisessa lehdessä), ja neuvoston päätös, tehty 27. helmikuuta 2018.
   
      (2)  Neuvoston asetus (EY, Euratom) N:o 480/2009, annettu 25 päivänä toukokuuta 2009, takuurahaston perustamisesta ulkosuhteisiin liittyville hankkeille (EUVL L 145, 10.6.2009, s. 10).